 कोई निर्वैयक्तिक सत्ता क्रिया में प्रवृत्त है, और वह एक ऐसी वैयक्तिक सत्ताकी कल्पनाको प्रयोगमें लाती है जो चेतन व्यक्तित्व तथा वैयक्तिक आनंदको धारण करती है। दूसरी दिशासे देखनेपर, यह विचारक ही है जो अपने-आपको विचारमें प्रकट करता है, जिसके बिना विचारका अस्तित्व संभव ही न होता और विचारसंबंधी हमारी सामान्य कल्पना केवल विचारकके स्वभावकी शक्तिको संकेतित करती है; ईश्वर अपनेको संकल्प, बल तथा सामर्थ्यके द्वारा व्यक्त करता है, सत् अपनी सत्ता, चेतना तथा आनंदके सर्वांगीण तथा आंशिक, प्रत्यक्ष, विलोम तथा प्रतिलोम -- सभी रूपोंके द्वारा अपनेको विस्तारित करता है, इन चीजोंके विषययें हमारा सामान्य अमूर्त विचार उसकी सत्ताकी प्रकृतिको त्रिविध शक्तिका बौद्धिक प्रतिरूपमात्र है । समस्त निर्वैयक्तिकता क्रमशः कल्पनाका रूप धरती दिखायी देती है और सत्ता अपने क्षण-क्षणमें तथा कण-कणमें एक और फिर भी असंख्यरूप व्यक्तित्व, अनंत देवाधिदेव, आत्म-चेतन तथा आत्म-प्रकाशक पुरुषके जीवन, चैतन्य, बल, आनंदके सिवा कुछ नहीं प्रतीत होती । दोनों दृष्टियाँ ठीक हैं, इसके सिवा कि कल्पनाके विचारको, जो हमारी अपनी बौद्धिक प्रक्रियाओंसे उधार लिया गया है, बाहर निकालना और प्रत्येकको उसका उपयुक्त बल देना आवश्यक है । । पूर्णयोगके जिज्ञासुको इस प्रकाश में देखना होगा कि वह दोनों दिशाओंमें उसी एक और अभिन्न सद्वस्तुपर पहुँच सकता है, बारी-बारीसे या एक साथ, मानों वह दो संबद्ध पहियोंपर सवारी कर रहा हो जो पहिये समानांतर पटरियोंपर घूम रहे हैं, पर वे समानांतर पटरियाँ बौद्धिक तर्कको नीचा दिखाकर तथा एकताके अपने भीतरी सत्यके अनुसार अनंततामें पहुँचकर अवश्य मिल जाती हैं ।
भागवत व्यक्तित्वको हमें इसी दृष्टिकोणसे देखना है । जब हम व्यक्तित्वकी चर्चा क